S. Kahanec, poslanec: (2009-06-25):
Vážený pán minister, dovoľujem si vás interpelovať v súvislosti s problematikou trhu s mliekom v rámci Slovenskej republiky i Európskej únie. V rámci Slovenskej republiky a taktiež Európskej únie trh s mliekom zrejme prechádza hlbokou krízou, ktorú je potrebné riešiť. Mliečne kvóty platia v krajinách Európskej únie už od roku 1984. Za prekročenie ich limitov sa platia pokuty. Lenže ani to nezabránilo súčasnej nadvýrobe. Súčet národných kvót jednotlivých štátov je totiž vyšší ako spotreba mlieka v Európskej únii. Zároveň je výroba mlieka v Európskej únii aj byrokraticky náročná. Treba dodržiavať celý rad štandardov a nariadení, čo výrobu tiež predražuje a tým aj zhoršuje možnosť vývozu mlieka, preto sa dotuje navyše aj jeho export. Vo výsledku sa tak dotuje výroba aj vývoz mlieka. Podľa tvrdenia analytikov je situácia neúnosná. Problém ohľadne trhu mlieka bol analyzovaný na zasadnutí Európskej rady 25. mája 2009 delegáciou z Nemecka, Francúzska a Rakúska, kde konštatovali, že situácia na trhu s mliečnymi výrobkami sa od začiatku roku 2009 neustále zhoršuje aj napriek tomu, že intervenčný nákup za posledné obdobie pozastavil zhoršovanie tejto situácie. Aj napriek opätovnému zavedeniu vývozných náhrad koncom januára tohto roka nie je Európska únia konkurencieschopná na svetových trhoch a to hlavne v predaji masla, maslového oleja a syrov. Počas prvých troch mesiacov v roku 2009 pokračoval pokles vývozu z Európskej únie oproti roku 2008 a to u syrov o ďalších 10 %, masla, maslového oleja o ďalšie 3 %. Dodávky surového kravského mlieka poklesli počas prvých dvoch mesiacov tohto roka o 2 % a pokles produkcie sa tak naďalej zvýrazňuje oproti značne vyššej produkcii v I. štvrťroku 2008. Vzhľadom na momentálny nárast dodávok v niektorých krajinách sa predpokladá, že by objemy mohli dosiahnuť úroveň roka 2008. Vyhliadky na trhu s mliekom na druhú polovicu roka 2009 však naďalej zostávajú nejasné a situácia je aj naďalej znepokojujúca. Podľa názoru európskej mliečnej rady je nevyhnutné, aby Európska rada pre poľnohospodárstvo a rybné hospodárstvo prijala príslušné rozhodnutia, ktoré by umožnili zavedenie flexibilnej regulácie dodávok vyrobeného mlieka. Ako efektívne a nevyhnutné krátkodobé opatrenie požaduje európska mliečna rada zníženie mliečnych kvót pre hospodársky rok 2009, 2010 o 5 %. Podľa názorov niektorých analytikov i odborníkov je toto riešenie pre Slovensko, ale aj pre samotnú Európsku úniu veľmi nešťastné. Dokonca Nemecký zväz roľníkov zaoberajúci sa podporou nemeckých prvovýrobcov mlieka a zabezpečenia toku financií a zníženia nákladov požaduje napríklad vyplatenie 50 % z priamych platieb už v júli v tomto roku, poskytnutie odberov s nulovou alebo nízkou úrokovou sadzbou, zmeny v daňovom systéme pre zvýhodnenie farmárov, zníženie dane z pohonných hmôt, ktorá sa momentálne v Nemecku pohybuje na úrovni 46 centov na liter. Žiadať Európsku komisiu o zvýšenie vývozných náhrad a podpory pre maslo, syry a podobne. Kompetentné orgány by mali umožniť farmárom vybudovať si silnejšie postavenie na trhu pre dosiahnutie rovnocennosti v postavení s obchodnými reťazcami. Z takéhoto tlaku, hlavne zo starých členských štátov vzniká z dlhodobého hľadiska neracionálne riešenie problému, kde je snaha vytvárať nerovnomerný trh s touto komoditou v rámci Európskej únie. Zároveň vznikne zlý precedens na fungovanie systému aj s inými komoditami, kde v prípade problémov budú riešiť krízu neustálymi a zároveň nesystematickými návrhmi na ďalšie dotácie. Tým sa bude ešte viac znižovať konkurencieschopnosť Európskej únie v rámci iných krajín sveta. Riešenie z tohto začarovaného kruhu vidia mnohí analytici a odborníci v absolútnom zrušení kvót, znížením dotácií na minimum, ale najmä, a to chcem zdôrazniť, v zavedení rovnakých podmienok pre všetky členské štáty Európskej únie. Prinieslo by to, samozrejme, so sebou aj racionalizáciu v poľnohospodárstve v rámci celej Európskej únie. Rovnaké podmienky fungovania v Európskej únii by posilnili hlavne výrobcov v nových členských štátoch, teda aj u nás a zároveň by sme mohli aj ako Európska únia obstáť na svetovom trhu. Praktickým príkladom je Nový Zéland, kde na prelome rokov ´80 a ´90 prebehla síce dosť razantná reforma v poľnohospodárskej oblasti, ale po plošnom zrušení dotácií v poľnohospodárstve, ktoré podľa nich trvalo približne štyri roky, po tomto období revitalizácie sa systém zotavil a v súčasnosti je efektívnejší a až doteraz funguje len s minimálnymi dotáciami približne vo výške 1 % z celkového objemu produkcie. Nový Zéland vyrába teraz najlacnejšie mlieko na svete, asi 2 až 3-krát lacnejšie ako Európska únia. Chcem vás preto, pán minister, požiadať o vaše stanovisko k riešeniu tohto problému a zároveň o presadenie racionálneho riešenia. Jednou z možností je aj riešenie, ktoré som vyššie popísal. Ďakujem pekne.